b'\n_START_ARTICLE_\nRingenes herre: Atter en konge\n_START_SECTION_\nHandling\n_START_PARAGRAPH_\nAragorn strir med sin framtidige kongsrolle, mens Gandalv st\xc3\xa5r overfor den umulige oppgaven \xc3\xa5 bekjempe Saurons enorme og fryktinngytende h\xc3\xa6r. Munti og Pippin har kommet fra hverandre og m\xc3\xa5 begge g\xc3\xa5 til store oppofrelser for \xc3\xa5 hjelpe. Samtidig er Frodo og Sam er p\xc3\xa5 ferd gjennom et forr\xc3\xa6derisk og goldt landskap, og ringen tester stadig Frodos lojalitet. Det hele kulminerer i et gigantisk oppgj\xc3\xb8r p\xc3\xa5 Pelennor-engene.\n_START_SECTION_\nPopularitet og \xc3\xb8konomi\n_START_PARAGRAPH_\nSom de andre filmene i trilogien ble ogs\xc3\xa5 Atter en konge meget popul\xc3\xa6r. Den innbrakte $1,14 mrd. p\xc3\xa5 verdensbasis, noe som gjorde den til den mest innbringende av de tre filmene - og samtidig den mest innbringende filmen i 2003. Den innbrakte $377 millioner i USA, $106,6 millioner i Storbritannia, $94,7 millioner i Japan, $87,5 i Tyskland og $12,5 millioner i Norge. Den ble sett av like oppunder \xc3\xa9n million p\xc3\xa5 kino i Norge._NEWLINE_Produksjonskostnadene var p\xc3\xa5 $94 millioner.\n_START_SECTION_\nAnmelderne\n_START_PARAGRAPH_\nDen ble meget godt mottatt av anmelderne, noe som gjenspeiles i at den har f\xc3\xa5tt s\xc3\xa5 mye som 93\xc2\xa0% p\xc3\xa5 Rotten Tomatoes. B\xc3\xa5de Roger Ebert og Leonard Maltin gav den 3,5 av 4 stjerner. _NEWLINE_Ogs\xc3\xa5 de norske anmelderne var meget positive. B\xc3\xa5de Dagbladet, VG, Dagsavisen og FilmMagasinet gav den terningkast seks, mens Aftenposten gav den fem og Adressa fire.\n_START_SECTION_\nPriser\n_START_PARAGRAPH_\nDen ble bel\xc3\xb8nnet med hele 173 priser. Dette inkluderer blant annet 11 Oscar-priser (beste film, beste regi, tilpassede manus, klipp, kulisser, kostyme, makeup, originalmusikk, sang, lydmix, visuelle effekter), fire Golden Globe (beste dramafilm, regi, musikk, sang), fem BAFTA (beste film, manus, foto, visuelle effekter, publikumsprisen), ni Saturn Award (beste fantasyfilm, hovedrolle, birolle, regi, manus, musikk, makeup, spesial effekter, DVD-utgivelse), og Amandaprisen (beste utenlandske film).'